Ødegaard trener med B-laget i dag
Dagen før kamp får alltid pressen være tilstede de første 15 minuttene av A-lagets trening på Valdebebas. Så også i dag, men VG får opplyst at nordmannen ikke vil delta på seansen med Ronaldo, Bale og resten av stjernegalleriet.Rett og slett fordi førstelaget bare har en rolig trening foran lørdagens hjemmekamp mot David Moyes og Real Sociedad. I stedet vil Martin Ødegaard få en tøffere økt under veiledning av trener Zinedine Zidane på B-laget Castilla. Aftenposten meldte i går at ungguttens overgang ennå ikke er formelt godkjent av FIFA, og at han uansett må vente litt før han kan spille kamper for Real Madrid eller Castilla. Dermed handler det først og fremst om å komme seg i kampform for Ødegaard slik at han er klar når alle formaliteter er klarert. 16-åringen har allerede satt seg i respekt hos sine nye lagkamerater. Spanias største sportsavis Marca rydder førstesiden for Ødegaard i dagens utgave. Han blir kalt «vidunderbarn», og avisen hevder at han imponerte stjernene på sin første A-lagstrening som Real Madrid-spiller.Lagkameratene har også gitt nordmannen en varm velkomst. «Welcøme!» skrev Real Madrids Álvaro Arbeloa (med over 3,5 millioner følgere) til Martin Ødegaard på Twitter. I går la Gareth Bale en varm arm rundt den unge nordmannen under treningen. Trolig har waliseren fått i oppgave å være en slags fadder for Ødegaard. Etterpå la waliseren ut denne meldingen på Twitter: – Fint å ha med Martin Ødegaard på trening i dag. Han er et stort talent og en flott fyr! Det hele er ganske så sensasjonelt for en 16 år gammel gutt fra en nasjon langt ute i fotballalfabetet. Det må omtrent ha føltes som første skoledag da han entret det fantastiske treningsanlegget Valdebebas på sin første økt med hele stjernegalleriet. Selv la Ødegaard ut et bilde på sin Instagram-profil (249 000 personer følger ham der) etterpå med teksten «First day in training!» og et smilefjes. Det ser ut til at den nye Real Madrid-spilleren har kommet godt i gang i det de fleste mener er verdens største fotballklubb.I løpet av de siste månedene har han blitt en internasjonal snakkis. Det er bare å søke på Martin Ødegaard på Google eller Twitter, så skjønner man at Norge har fått frem en spiller verden har fått øynene opp for. Journalister fra både Sør-Amerika, Asia og Europa har tatt kontakt med VG for å få info om stjerneskuddet. Samtidig er «Ø» i ferd med å bli en unik signatur som kan forsterke Martin Ødegaards image som en helt spesiell 16-åring. Bokstaven finnes hverken i La Liga eller i det spanske språket, heller ikke i Premier League eller England for den saks skyld. Der Solskjær ble til Solskjaer i Manchester United, ser det ut til at Ødegaard – og ikke Oedegaard eller Odegaard - vil bli printet og dyrket på Real Madrid-drakten. Uten sammenligning for øvrig forsøkte Stabæk å introdusere «Æ» til Fotball-Europa på slutten av 1990-tallet. - En uttalt målsetting fra 1997 sa at vi skulle lære Europa bokstaven Æ. Vi hadde det som et motto. Vi tenkte at det var morsomt at det kom en klubb med en bokstav de ikke skjønte. Da var det gøy å kunne slå Deportivo La Coruna i Europa-cupen i 1999, minnes Stabæks primus motor Ingebrigt Steen Jensen.Han er også en av reklamebransjens nestorer i Norge, og ser at «Ø»-signaturen kan være med på å gjøre norsk fotballs juvel enda litt mer spennende internasjonalt. - Det er et stykke igjen til at han er Beckham uansett hvor mange Ø’er han har i etternavnet, men det er en morsom liten ting som gjør at noen flere kanskje kjøper drakten hans, sier Steen Jensen. I morgen spiller Real Madrid hjemmekamp mot Real Sociedad, ledet av tidligere Everton- og Manchester United-manager David Moyes. Den vil Ødegaard trolig se fra tribuneplass på Santiago Bernabeu.
Martin Ødegaard (16) blir ikke å se på dagens åpne trening med Real Madrids førstelag.